ปิดรับลงทะเบียน5พันเที่ยงคืนนี้
ด่วน รีบลงทะเบียนรับเงิน 5 พัน  คลังเปิดรับถึงเที่ยงคืนนี้เท่านั้น
22 เม.ย. 2563

นายลวรณ แสงสนิท ผู้อํานวยการสํานักงานเศรษฐกิจการคลัง (สศค.) เปิดเผยว่า การลงทะเบียนรับเงินเยียวยา 5,000 บาท เป็นเวลา 3 เดือน (เม.ย.-มิ.ย.) ผ่านเว็บไซต์ www.เราไม่ทิ้่งกัน.com จะลงได้ถึงวันที่ 22 เม.ย. 2563 เวลา 24.00 น. หรือได้ถึงวันนี้เวลาเที่ยงคืนเท่านั้่น เพื่อจะได้ปิดโครงการจ่ายเงินให้กับผู้มีสิทธิ์ได้อย่างรวดเร็ว
ทั้งนี้ข้อมูลเมื่อเวลา 18.00 น. มีผู้ลงทะเบียน 28.7 ล้านคน ขอทบทวนสิทธิ์ 2.0 ล้านคน
นอกจากนี้ กลุ่มลงทะเบียนแล้วผ่านเกณฑ์ 4.2 ล้านคนสัปดาห์นี้จ่ายเงินครบหมดแล้ว
ขณะเดียวกันวันศุกร์นี้ จะมีการจ่ายเงินเยียวยาผู้ผ่านเกณฑ์อีกประมาณ 700,000 คน แบ่งเป็น กลุ่มขอข้อมูลเพิ่มเติม ประมาณ 500,000 คน ซึ่งคลังขอข้อมูลเพิ่มเติมทั้งหมด 6.3 ล้านคน
นอกจากนี้ เป็นกลุ่มยื่นขอทบทวนสิทธิ์ประมาณ 200,000 คน จากที่คลังให้ยื่นทบทวนสิทธิ์ทั้งหมด 10.6 ล้านคน ซึ่งคนกลุ่มนี้เป็นกลุ่มที่ตรวจสอบง่าย เพราะส่วนใหญ่มีใบอนุญาตในการประกอบอาชีพ จึงตรวจสอบและอนุมัติได้เร็ว
นายลวรณ กล่าวว่า คลังได้จัดตั้งทีมเจ้าหน้าที่ผู้พิทักษ์ เพื่อเตรียมลงพื้นที่ตรวจสอบข้อมูลของผู้แจ้งขอทบทวนสิทธิมาตรการรับเงินชดเชยรายได้ 5,000 บาท โดยมีตัวแทนของกรมบัญชีกลาง คลังจังหวัด ธนาคารกรุงไทย ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และหน่วยงานที่เกี่ยวข้อง หากตรวจสอบผ่านก็จะโอนเงินให้ได้อย่างเร็วภายในสัปดาห์หน้า